“ตู่” แย้มโผ รมว.คลัง 3 ชื่อ “ประสงค์-อาคม-ไกรฤทธิ์” ยังไม่ตรงปก ยันชัดเจนสัปดาห์หน้า
"พล.อ.ประยุทธ์ จันทร์โอชา " นายกรัฐมนตรี แย้มโผ รมว.คลัง 3 ชื่อ "ประสงค์-อาคม-ไกรฤทธิ์" ยังไม่ตรงปก ยันชัดเจนสัปดาห์หน้า
"พล.อ.ประยุทธ์ จันทร์โอชา " นายกรัฐมนตรี แย้มโผ รมว.คลัง 3 ชื่อ "ประสงค์-อาคม-ไกรฤทธิ์" ยังไม่ตรงปก ยันชัดเจนสัปดาห์หน้า
28 ก.ย. 2563

พล.อ.ประยุทธ์ จันทร์โอชา นายกรัฐมนตรี และ รมว.กลาโหม กล่าวว่า การแต่งตั้ง รัฐมนตรีว่าการกระทรวงการคลัง (รมว.คลัง)​ คนใหม่ แทนนายปรีดี ดาวฉาย จะมีความชัดเจนในสัปดาห์หน้า ซึ่งคุณสมบัติของ รมว.คลังคนใหม่จะเป็นผู้ที่เป็นที่รู้จัก รู้งานด้านเศรษฐกิจและการทำงานของรัฐบาล ใจถึง และเข้มแข็ง
“อาทิตย์หน้า เดี๋ยวก็รู้ รู้จักกันทั้งหมด ผมก็ต้องหาคนที่เหมาะสม รู้งานเศรษฐกิจด้วย รู้การทำงานของรัฐบาล ใจถึง เข้มแข็ง” พล.อ.ประยุทธ์ ระบุ
โดย พล.อ.ประยุทธ์ ตอบคำถามผู้สื่อข่าวถึงรายชื่อ 3 รายชื่อที่ปรากฏผ่านสื่อ ทั้งนายประสงค์ พูนธเนศ ปลัดกระทรวงการคลัง นายอาคม เติมพิทยาไพสิฐ อดีต รมว.คมนาคม และนายไกรฤทธิ์ อุชุกานนท์ชัย ประธานกรรมการ บริษัท ปตท. จำกัด(มหาชน)​หรือ PTT ว่า “ชื่อ 3-4 คน ยังไม่ตรง”
สำหรับรายชื่อของนายไกรฤทธิ์ที่เพิ่งปรากฏออกมาในวันนี้นั้น พล.อ.ประยุทธ์ กล่าวว่า “ไม่มี ไม่เห็นมีใครสมัครกับผมเลย…ผมก็พูดคุยกับพวกเขาว่าพร้อมไหม ส่วนใหญ่เขาก็พร้อมช่วยกันแต่ติดปัญหาครอบครัว”
ทั้งนี้ พล.อ.ประยุทธ์ ยืนยันว่าเป็นการปรับคณะรัฐมนตรีในครั้งนี้จะปรับเพียงตำแหน่งเดียวที่ว่างอยู่เท่านั้น ไม่มีการสลับตำแหน่ง